TK ปรับเพิ่มเป้าพอร์ตสินเชื่อปีนี้เป็นโต 10% หลังลูกหนี้เช่าซื้อเติบโตต่อเนื่อง
TK ปรับเพิ่มเป้าพอร์ตสินเชื่อปีนี้เป็นโต 10% จากเดิม 5% หลังลูกหนี้เช่าซื้อทั้งในประเทศ และต่างประเทศส่งสัญญาณเติบโตต่อเนื่อง
16 ส.ค. 2559

นางสาวปฐมา พรประภา กรรมการผู้จัดการ บริษัท ฐิติกร จำกัด (มหาชน) หรือ TK เปิดเผยว่า บริษัท ปรับเพิ่มเป้าพอร์ตเช่าซื้อปีนี้เป็นโต 10% จามเดิมคาด 5% หลังลูกหนี้เช่าซื้อทั้งในประเทศ และต่างประเทศส่งสัญญาณเติบโตเพิ่มขึ้นอย่างต่อเนื่อง อันเป็นผลจากภาพรวมทางเศรษฐกิจที่ปรับตัวดีขึ้น อีกทั้งวิกฤติภัยแล้งผ่อนคลายเนื่องจากฝนเริ่มตกต้องตามฤดูกาล
โดย ล่าสุด บริษัทได้ออกหุ้นกู้ 2 ชุด มูลค่ารวม 1,200 ล้านบาท อัตราดอกเบี้ยเฉลี่ย 2.255% เพื่อใช้ในการขยายพอร์ตสินเชื่อ จากการออกหุ้นกู้ดังกล่าวข้างต้น ส่งผลให้ TK มีเงินกู้ดอกเบี้ยคงที่อยู่ในสัดส่วน 92% ของเงินกู้ทั้งหมด อัตราดอกเบี้ยเฉลี่ยที่ 3.7% ซึ่งจะทำให้เราสามารถบริหารต้นทุนทางการเงินได้อย่างมีประสิทธิภาพและยังรักษาความสามารถในการแข่งขันในตลาดได้ด้วย
ทั้งนี้ในภาพรวม TK การเก็บเงินดีขึ้นต่อเนื่องจากมาตรการเข้มงวดการปล่อยสินเชื่อมาเกือบ 2 ปี ทำให้หนี้ค้างชำระเกินกว่า 3 เดือน ทรงตัวอยู่ที่ 5.3% ซึ่งดูจากแนวโน้มจะสามารถลดลงได้อีกตามสภาวะเศรษฐกิจที่ดีขึ้นตามลำดับ เป็นผลให้การตั้งสำรองหนี้สูญจะไม่เป็นภาระของบริษัทในการขยายตัวในไตรมาสถัด ๆ ไป
“คาดสิ้นปีลูกหนี้เช่าซื้อรวมจะโตไม่น้อยกว่า 10% จากเดิมที่ตั้งเป้า 5% โดยปัจจัยบวกที่ส่งผลให้บริษัทมีความแข็งแกร่งมากขึ้น คือการหาแหล่งเงินทุนต้นทุนต่ำและเป็นดอกเบี้ยคงที่ 3 ปี มาใช้ในการขยายตัวในครั้งนี้ ซึ่งจะส่งผลดีต่อผลประกอบการของบริษัทในระยะยาว”  